 Deanna Pak ນາງເອກສາວ ເຊື້ອສາຍລາວ ໃນເລື້ອງ Prom Ride ຂອງ Hollywood 
Deanna ​ເລົ່າ​ສູ່​ຟັງ​ວ່າ ຕອນ​ມາ​ຢູ່ນະຄອນ Los Angeles ​ໃໝ່ໆ​ນັ້ນ ບໍ່​ມີ​ຜູ້​ຈັດການ ທຸກ​ສິ່ງ​ຢ່າງ​ກໍ​ຕ້ອງ​ເຮັດ​ດ້ວຍ​ຕົວ​​ເອງ ​ໄປ casting ຫຼື​ໄປ​ສະ​ແດງ​ ເພື່ອໃຫ້ຜູ້​ກຳກັບ​ຄັດ​ເລືອກ​ເອົາ.
ສະບາຍດີທ່ານຜູ້ຟັງທີ່ເຄົາລົບ ແລະຍິນດີຕ້ອນຮັບທ່ານຜູ້ຟັງເຂົ້າສູ່ລາຍການຊີວິດຊາວລາວຂອງ VOA ທີ່ໄດ້ນໍາເລື່ອງລາວຂອງຊາວລາວໃນທົ່ວໂລກ ມາສະເໜີທ່ານຜູ້ຟັງ ເປັນປະຈຳໃນທຸກໆວັນພະຫັດ ມື້ນີ້ຈະນຳສະເໜີກ່ຽວກັບນັກສະແດງວົງການພາບພະຍົນ ກໍຄືວົງການຮູບເງົາ Hollywood ຊຶ່ງເປັນວົງການບັນເທີງທີ່ໂດ່ງດັງກ້ອງໂລກ ແລະເປັນ ທີ່ໝາຍປອງຂອງຫຼາຍຄົນ ທີ່ຢາກຈະມາເປັນດາລາ ມີບົດບາດໃນວົງການພາບພະຍົນນີ້ ຄ່ຳຄືນນີ້ ກໍຖືວ່າພິເສດແດ່ ເພາະວັນນະສອນໄດ້ສໍາພາດ ກັບນາງເອກສາວ ລາວ-ອາເມຣິ ກັນ Deanna Phakeovilay ແຕ່ໃຊ້ຊື່ໃນວົງການວ່າ Deanna Pak ເພື່ອໃຫ້ງ່າຍ ໃນການເອີ້ນຂານກັນ Deannເປັນລູກຫຼານຂອງປະຊາຄົມລາວທີ່ເກີດແລະເຕີບໂຕ ໃນເມືອງ Oakland, Californiaໃນທ້າຍປີ 1988 ພຸ້ນ ຊຶ່ງ Deanna ໂອ້ລົມກັບ VOA ເຖິງຄອບຄົວແລະເບື້ອງຫຼັງຄວາມເປັນມາໃຫ້ພວກເຮົາຟັງວ່າ: Deanna ມັກຮັກ ໃນການຮ້ອງລຳທຳເພງມາຕັ້ງແຕ່ເຍົາໄວ ຊຶ່ງກໍ ບໍ່ແມ່ນເລື້ອງງ່າຍທີ່ຈະໃຫ້ບໍ່ແມ່ເຂົ້າໃຈແລະຍອມຮັບຂອງລູກ, ແຕ່ພວກເພິ່ນກໍຍອມ ແລະໃຫ້ Deanna ໄດ້ເຮັດ ໄດ້ຟ້ອນ ໄດ້ທົດລອງ ເບິ່ງ ຊຶ່ງ Deanna ບອກວ່າເລີ້ມຮຽນເຕັ້ນຮ່ວມ ສະໄໝ ballet dance, hip-hop, modern dance ຕາມສະໄຕໄວລຸ້ນ Deanna ຈະມັກຮຽນພິເສດຫຼັງຈາກເລີກຮຽນຈົນມາຮອດອາຍຸ 16 ປີ ຕອນຢູ່ມັດທະຍົມປາຍ ໄດ້ລົງບັນຈຸໃນໂຄງການສະແດງ Performing Art Academy ແລ້ວໃນທີ່ສຸດກໍໄດ້ຖືກເລືອກເຂົ້າໃນການສະແດງຂອງໂຮງຮຽນ ຊຶ່ງ Deanna ເລົ່າໃຫ້ ຟັງວ່າ: ເຖິງແມ່ນວ່າ Deanna ຈະມັກຮັກໃນການຮ້ອງລຳທຳເພງ ການສະແດງອອກ ກໍຕາມ ແຕ່ກໍບໍ່ເຄີຍເຮັດໃຫ້ເສຍການຮຽນ ຕັ້ງໜ້າ ຕັ້ງຕາຮຽນຈົນໄດ້ເຂົ້າມະຫາວິທະຍາໄລ ຂອງລັດ California ທີ່ UC Santa Barbara ສາຂາປັດສະຍາ ແລະ Performing Arts ຊຶ່ງ Deanna ບອກວ່າ ຂໍຮຽນຈົບໄດ້ປລິນຍາໄວ້ໃຫ້ພໍແມ່ ໄດ້ຊື່ນຊົມກ່ອນ ແລ້ວກໍ ຈະຕາມຫາຝັນຂອງຕົວເອງ ລົງປະກວດນາງງາມ Miss California ນໍາ ເຂົ້າຮອບ 50 ຄົນ ແລະເຮັດ music viedo, ໂຄສະນາ ນັ້ນນີ້ ຫາເງິນພິເສດຕ່າງໆນາໆ ທ້ອນເງິນ ເພື່ອທີ່ຈະຍ້າຍເຂົ້າມາຢູ່ Hollywood ເພື່ອໃຫ້ໃກ້ກັບເສັ້ນທາງສູ່ດວງດາວຂອງນາງ ຊຶ່ງ Deanna ເລົ່າຕໍ່ໄປວ່າ: ເສັ້ນທາງສູ່ດວງດາວຂອງສາວນ້ອຍ Deanna ນັ້ນແມ່ນບໍ່ໄດ້ມາຢ່າງງ່າຍດາຍ ນາງຈະຕ້ອງຜ່ານຜ່າອຸບປະສັກ ແຂ່ງຂັນກັບນັກສະແດງ ຄົນອື່ນ ໃນແຕ່ລະຄັ້ງທີ່ຈະໄດ້ຮັບບົດເປັນນັກສະແດງເອກໃນຮູບເງົາເລື້ອງນຶ່ງ ຊຶ່ງ Deanna ເລົ່າສູ່ຟັງວ່າ ຕອນມາຢູ່ນະຄອນ Los Ange- les ໃໝ່ນັ້ນ ບໍ່ມີຜູ້ຈັດການ ທຸກສິ່ງຢ່າງກໍຕ້ອງເຮັດດ້ວຍຕົວເອງ ໄປ casting ຫຼືໄປສະແດງເພື່ອໃຫ້ຜູ້ກຳກັບຄັດເລືອກເອົາເປັນຕົວລະຄອນໃນເລື້ອງ, ພ້ອມດຽວກັນນີ້ Deanna ຍັງເຮັດວຽກປະຈຳເປັນສາວເສີບຮັບແຂກແດ່ ແລະວຽກອື່ນໆ ເພື່ອຈະໃຫ້ຢູ່ໄດ້ຈົນມາມື້ນີ້ ໄປສະໝັກ casting ໃນເລື້ອງ Prom Ride ຊຶ່ງກໍໄດ້ຄັດເລືອກຈາກຜູ້ຄົນຈຳນວນຫຼວງຫຼາຍ ກັບຄືນໄປ ກັບຄືນມາ ເອົາບົດໄປສ້ອມ ກັບໄປມາ 2-3 ຄັ້ງ ຈົນໃນທີ່ສຸດຖືກເລືອກເປັນນາງເອກຂອງເລື້ອງນີ້ ຊຶ່ງ Deanna ເລົ່າເຖິງຂັ້ນຕອນຕ່າງໆໃຫ້ຟັງແລະວ່າ ລາວເຕີບໂຕເປັນຜູ້ໃຫຍ່ຂຶ້ນຫຼາຍ ຈາກປະສົບການຕ່າງໆຈົນກວ່າຈະມາຮອດມື້ນີ້ Deanna ໄດ້ຮຽນຮູ້ຈາກປະສົບການທີ່ໄດ້ຮຽນສະສົມມາ ແລະກໍພູມໃຈໃນຄວາມມີຮາກເຫງົ້າມາຈາກລາວ ມີວັດທະນະທຳທີ່ງົດງາມ ໄດ້ຮັບຄວາມສະໜັບສະໜຸນຈາກຄອບຄົວ  ພໍ່ແມ່ ພີ່ນ້ອງ ແລະວ່າມື້ນຶ່ງ Deanna ຈະໄປເຖິງດວງດາວໃຫ້ໄດ້ ແລະວ່າຖ້າຫາກນາງໄດ້ເຂົ້າໄປຮອດທີ່ສູງສຸດແລ້ວ ນາງກໍຢາກຈະຊ່ອຍເຫຼືອສັງຄົມ ຊ່ອຍເຫຼືອ ພວກແມ່ຍິງທີ່ຖືກເອົາລັດເອົາປຽບ ຝາກເຖິງພວກນ້ອງໆຄົນລາວຮຸ່ນໃໝ່ ໄດ້ໄຕ້ເຕົ້າຕາມຫາຝັນຂອງຕົວເອງ ຊຶ່ງ Deanna ກ່າວສະລຸບວ່າ ນັ້ນແມ່ນບາງຕອນຂອງພາບພະຍົນເລື້ອງ Prom Ride ທີ່ຖ່າຍທຳເສັດຮຽບຮ້ອຍໄປແລ້ວ ເປັນພາບພະຍົນ ແນວສະຍອງຂັວນ ຊຶ່ງດາລາໜ້າໃໝ່ຂອງວົງການ Deanna Pak ຮັບບົດເປັນສາວເອເຊຍ ແລະວ່າເລື້ອງ Prom Ride ຈະຕື່ນເຕັ້ນໜ້າຕິດຕາມຂະໜາດໃດນັ້ນ ພວກເຮົາຄົງຈະຕ້ອງລໍຖ້າຮັບຊົມກັນ ໃນລະດູບານໃໝ່ ທີ່ພ້ອມຈະອອກສາຍທົ່ວປະເທດ